VENDIM
Nr. 186, datë 6.6.2023

MBI MIRATIMIN E KËRKESËS SË SHOQATËS SHQIPTARE TË FURNIZUESVE TË ENERGJISË ELEKTRIKE (AAES) PËR DISA NDRYSHIME DHE KUFIZIME NË ZBATIMIN E VENDIMIT TË BORDIT TË ERE-s NR. 23, DATË 14.2.2022
(Ndryshuar me vendimin nr. 44, datë 29.3.2024[footnoteRef:2]; nr. 297, datë 30.12.2024) [2:  Vendimi nr. 44, datë 29.3.2024, i botuar në FZ. nr. 69, datë 22.4.2024 shprehet;
‘’Ky vendim hyn në fuqi menjëherë dhe i shtrin efektet juridike nga data 1 janar 2024.’’
] 

( I përditësuar)

[bookmark: _Hlk136948537]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; neneve 105 dhe 144, të ligjit nr. 44/2015, “Kodi i Procedurave Administrative i Republikës së Shqipërisë”; si dhe neneve 15 dhe 16 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 6.6.2023, mbasi shqyrtoi relacionin e përgatitur nga Drejtoria e Mbrojtjes së Konsumatorit, Performancës dhe Standardeve, “Mbi shqyrtimin e kërkesës të AAES-së për disa ndryshime dhe kufizime në zbatimin e vendimit të bordit të ERE-s nr. 23, datë 14.2.2022”,
konstatoi se: 
[bookmark: _GoBack]- Ndryshimet dhe kufizimet e propozuara nga Shoqata Shqiptare e Furnizuesve të Energjisë Elektrike (AAES) të paraqitura me anë të shkresës me nr. 8/1 prot., datë 30.12.2022, protokolluar në ERE me nr. 2150 prot., datë 30.12.2022, u vlerësuan gjatë fillimit të procedurës për shqyrtimin kërkesës së AAES-së për disa ndryshime dhe kufizime në zbatimin e vendimit të Bordit të ERE-s nr. 32, datë 20.2.2023. ERE, pavarësisht kërkesës së AAES-së për aplikimin e përjashtimeve të propozuara vetëm për furnizuesit që furnizojnë konsumatorë të lidhur në tension të mesëm dhe të lartë, vlerësoi që këtë kërkesë ta shtrijë mbi të gjithë furnizuesit që ushtrojnë aktivitet në tregun e energjisë, në kuadër të trajtimit të barabartë dhe jodiskriminues. ERE, me shkresën me nr. 1009 prot., datë 6.3.2023, iu drejtua palëve të interesit për të shprehur komentet dhe objeksionet nëse do të kishin, lidhur me ndryshimet e publikuara në faqen zyrtare të internetit të ERE-s, për të cilat filloi procedura.
- Në vijim, vetëm këto palë interesi kanë paraqitur vlerësimet e tyre lidhur me vendimin e Bordit të ERE-s nr. 32, datë 20.2.2023: shoqëria “EZ–5” sh.p.k., Agjencia e Mbrojtjes së Konsumatorit (AMK), Autoriteti i Konkurrencës (AK) dhe Ministria e Infrastrukturës dhe Energjisë (MIE).
- Meqenëse shumë prej shoqërive nuk iu përgjigjën shkresës së ERE-s, me nr. 1009 prot., datë 6.3.2023, në këto rrethana me qëllim diskutimin dhe marrjen e shpjegimeve në mënyrë direkte në lidhje me kërkesën e shoqatës AAES, ERE zhvilloi një seancë dëgjimore ku ftoi të merrnin pjesë të gjitha palët e interesit.
- Në seancën dëgjimore të zhvilluar më datë 21.3.2023 ishin prezent përfaqësues nga shoqata AAES, shoqëria “H&K@ Valamar Residencies”, shoqëria “Xhengo Energji” sh.p.k., shoqëria “Albpetrol” sh.a., Ministria e Shëndetësisë dhe Mbrojtjes Sociale, Furnizuesi i Tregut të Lirë (FTL) sh.a., Operatori i Sistemit të Shpërndarjes (OSSH) sh.a., Avokati i Popullit, dhe Agjencia e Mbrojtjes së Konsumatorit (AMK).
- Në nenin 144 të “Kodit të Procedurave Administrative të Republikës së Shqipërisë”, miratuar me ligjin nr. 44/2015, përcaktohet se: “1. Rishikimi është mjeti ligjor administrativ, me anë të të cilit kërkohet anulimi apo ndryshimi i një akti administrativ të nxjerrë apo nxjerrja e një akti administrativ të refuzuar, kundër të cilit ankimi nuk është më i pranueshëm, për shkak të kalimit të afatit të parashikuar nga ky kod. 2. Pala mund të kërkojë rishikim, nëse zbulohen rrethana ose prova të reja me shkresë që kanë rëndësi për çështjen, të cilat nuk diheshin dhe mund të diheshin prej saj gjatë zhvillimit të procedurës administrative që ka çuar në nxjerrjen e aktit administrativ.”.
- Bordi i ERE-s,  me anë të vendimit nr. 32/2023. vendosi hapjen e procedurës “Mbi shqyrtimin e kërkesës së shoqatës shqiptare të furnizuesve të energjisë (AAES)”, nëpërmjet së cilës pranoi kërkesën e AAES por duke e aplikuar për të gjithë furnizuesit që ushtrojnë aktivitetin e furnizimit në treg të lirë (jo vetëm TM dhe TU) deri në datë 31.12.2023. 
- Lidhur me propozimin e AAES-së, për shtyrjen e pikës 1.2 deri në fund të vitit, gjykojmë që duke marrë në konsideratë raportimet e furnizuesve dhe numrin e vogël të tyre që kanë lidhur kontrata furnizimi, shtyrja e pikës 1.2, germës “a” deri më 31.12.2023 nuk ka impakt negativ në vlerësimin e standardeve.
- Për sa i përket propozimit për shtyrjen e pikës 1.2, germës “b” vlerësojmë, se duke qenë se ka metoda të tjera alternative për informimin e klientit, rrjedhimisht klienti nuk cenohet. Një nga këto metoda parashikohet në rregulloren mbi “Kushtet e përgjithshme të shërbimit të furnizimit me energji elektrike për klientët fundorë”. Informimi i klientëve bëhet nëpërmjet faturës. 
- Lidhur me propozimin për shtyrjen e pikës 1.2, germës “d” vlerësojmë se shtyrja e dispozitës së propozuar nga AAES-ja deri në fund të vitit nuk përbën problem, pasi numri i konsumatorëve që furnizohen nga furnizuesit në treg të lirë zënë një përqindje shumë të vogël. Aktualisht, në tension të mesëm ka vetëm një konsumator që furnizohet në treg të lirë nga 7600 të tillë.
- Për sa i përket propozimit për shtyrjen e aplikimit të përjashtimit për germat “e” dhe “f”, vlerësojmë se marrja e komenteve nëpërmjet anketave apo formave të tjera është opsionale. Gjithashtu, numri i vogël i konsumatorëve që furnizohen nga furnizues në treg të lirë nuk ndikon negativisht për vlerësimin e këtyre standardeve nga ERE. 
- Gjithashtu, në lidhje me propozimin për shtyrje të pikës 1.2, germës “g”, vlerësojmë se duke qenë se është një numër i vogël i konsumatorëve që furnizohen nga furnizues në treg të lirë nuk ndikon negativisht në shërbimet e ofruara nga furnizuesi respektivisht në tension të lartë dhe të mesëm. Gjithashtu, duke qenë se afati i shtyrjes së kësaj dispozite përfshin një periudhë të shkurtër kohore prej 6-muajsh, nuk ndikon në shërbimet e furnizuesve ndaj klientëve.
- Lidhur me propozimin për shtyrje të pikës 1.2, germës “j” vlerësojmë të pranohet pasi klientët njoftohen dhe në mënyra të tjera, p.sh., nëpërmjet faturës së energjisë elektrike dhe si pasojë nuk ka impakt negativ. Nga ana tjetër, ERE synon që brenda 6-mujorit të parë të 2023-shit të realizojë rubrikën informative mbi ofertat e tregut të furnizimit me energji elektrike (PRICE COMPARISON TOOL), e cila ndërgjegjëson konsumatorin për t’u bërë klient i aftë në vlerësimin e ofertave, për të kuptuar drejt mekanizmat e tregut, deri në mundësinë për të marrë pjesë në mënyrë aktive në shërbimet e lidhura me furnizimin me energji elektrike.
- Për sa i përket nenit 2, pikës 1, duke marrë shkas që shumë prej të licencuarve në aktivitetin e furnizimit me energji elektrike, të cilët kryejnë këtë aktivitet në treg të lirë janë ende në faza fillestare dhe nuk kanë kryer aktivitet në furnizim, vlerësojmë të saktë të shtyhet kjo dispozitë deri në fund të vitit pasi këto shërbime shihen si kosto dhe kanë impakt negativ te shoqëritë e licencuara.
- Në lidhje me nenin 2, pikën 2, duke pasur parasysh se këto raportime i bëhen me dije ERE-s dhe meqenëse janë të parashikuara dhe në akte të tjera, siç është “Plani i masave për furnizuesin e shërbimit universal për respektimin e të drejtave të klientëve të furnizimit me energji elektrike”, nuk përbën problem shtyrja e kësaj dispozitë të propozuar nga AAES-ja deri në fund të vitit 2023.
- Për sa i përket informimit të klientëve për çmimin e energjisë elektrike, ERE synon që brenda 6-mujorit të parë të vitit 2023 të vendosë në funksion Price Comparison Tool dhe në këtë mënyrë parashikohet që klientët që furnizohen në treg të lirë do të njoftohen mbi çmimet e furnizimit me energji elektrike dhe ofertat e furnizuesve.
Për gjithë sa më sipër, Bordi i ERE-s

VENDOSI:

1. Miratimin e kërkesës së Shoqatës Shqiptare të Furnizuesve të Energjisë Elektrike (AAES) për disa ndryshime dhe kufizime në zbatimin e vendimit të Bordit të ERE-s nr. 23, datë 14.2.2022.
2. Çdo furnizues që operon në tregun e liberalizuar dhe furnizon njëkohësisht të paktën 100 konsumatorë është i detyruar të zbatojë masat e përcaktuara në nenin 1.2, germat: “a”, “b”, “d”, “e”, “f”, “g” dhe “j”, si dhe në nenet 2.1, 2.2, 4.1 dhe 4.2, të “Rregullores mbi masat e të licencuarve në aktivitetin e furnizimit me energji për arritjen e treguesve të matjes dhe vlerësimit nga ERE të performancës së shërbimit ndaj klientit”.
3. Të gjithë furnizuesit detyrohen të raportojnë çdo 3 muaj mbi numrin e konsumatorëve të furnizuar në treg të lirë.[footnoteRef:3] [3:  Vendimi nr. 297, datë 30.12.2024 botuar në F.Z nr. 12,  datë 22.1.2025 në pikën 3 të tij shprehet: “Të gjithë furnizuesit janë të detyruar të njoftojnë ERE-n sa herë që arrijnë kriterin e furnizimit të 100 konsumatorëve njëkohësisht dhe të dokumentojnë përmbushjen e kushteve të përcaktuara në dispozitat e deroguara, brenda 10 ditëve nga plotësimi i këtyre kushteve.”] 

4. Ky vendim është objekt rishikimi nëse gjatë këtij viti rrethanat e hapjes/liberalizimit të tregut ndryshojnë.
5. Drejtoria e Mbrojtjes së Konsumatorit, Performancës dhe Standardeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë dhe i shtrin efektet juridike nga data 1 janar 2023. 
Çdo palë e përfshirë në këtë procedurë mund t’i kërkojë  ERE-s, brenda 7 ditëve kalendarike  nga data e marrjes së vendimit, rishikimin e vendimit të Bordit, në rast se ka siguruar prova të  reja që mund ta çojnë Bordin në marrjen e një vendimi të ndryshëm nga i mëparshmi, apo për  gabime materiale të konstatuara. Për këtë vendim mund të bëhet ankim në Gjykatën  Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

